[bookmark: _GoBack]Dutkanprošeakta TRUCOM galgá ovddidit máhtu dan birra mo Norgga duohtavuođa- ja soabahankommišuvdna, man Stuorradiggi ásahii 2018:s, dulko ja álggaha iežas mandáhta. 

Prošeakta galgá analyseret Norgga duohtavuođa- ja soabahankommišuvnna barggu historjjálaš analysa bokte dan ektui mo Norgga eiseválddiid assimilerenpolitihkka lei sápmelaččaid, kvenaid ja norggasuopmelaččaid guovdu. Prošeakta galgá čuovvut kommišuvnna barggu nu mo dat čađahuvvo kommišuvnna bargoáigodagas, ja analyseret kommišuvnna ovttasdoaibmama minoritehta ja majoritehta berošteaddjijoavkkuiguin, analyseret kommišuvnna raportta ja rávvagiid, ja árvvoštallat leago kommišuvnna mandáhta ollašuvvan. Prošeavtta ulbmil lea háhkat ođđa máhtu das mo boares ja ásahuvvon demokratiijat, mat historjjálaččat leat čađahan garra assimilerenpolitihka  minoritehtajoavkkuid guovdu, sáhttet organiseret ja čađahit ođđasithuksenproseassa ovddidan dihte soabadeami gaskal stáhtaid, majoritehtaálbmoga ja álgoálbmogiid/minoritehtajoavkkuid. Prošeakta huksehuvvo ovddeš dutkama ala ja ávkkástallá eará čálgostáhtaid duohtavuođa- ja soabahanrahčamušaid, nugo Kanada, Ruonáeatnama ja Austrália.
Prošeavtta bajimuš mihttomearri 
Prošeavtta bajimuš mihttomearri lea dutkat mo Norga, mii lea bures ásahuvvon demokráhtalaš čálgostáhta, geahččala Duohtavuođa- ja soabahankommišuvnna ásahemiin njulget guhkesáigásaš dáruiduhttinpolitihka váikkuhusaid sihke sápmelaččaid ektui eamiálbmogin, ja nationála minoritehtajoavkkuid ektui.
Mii jearrat: Mo ja man láhkai áigu Norgga duohtavuođa- ja soabahankommišuvdna láhčit vuođu   duohtavuhtii ja soabadeapmái gaskal sápmelaččaid ja kvenaid/norggasuopmelaččaid ovtta bealde ja majoritehtaálbmoga fas nuppi bealde?
Oanehaččat prošeavtta organiserema birra 
Prošeakta lea organisatoralaččat čadnon UiT Norgga árktalaš universitehta Mánáidsuodjalusa ja sosiála barggu instituhttii, ja lea ovttasbargoprošeakta Chr. Michelsen instituhtain Bergenis.
Lassin prošeaktajovkui, man miellahtut gullet Humaniora, servodatdiehtaga ja oahpaheaddjeoahpu fakultehta iešguđege instituhtaide (geahča “Prosjektgruppa” fána), lea prošeavttas referánsajoavku mas leat dát lahtut: Birgitta Fossum, Alejandro Fuentes, Mia Krogh, Veli-Pekka Lehtola, Ronald Niezen ja Joanna Quinn

